འདི་ནི་སྤྱིར་ནང་ཆོས་འཛིན་པ་ཀུན་ལ་སྣང་ཡང༌།བཤད་སྟངས་མི་འདྲ་བ་རེ་ཡོད་སྲིད་པར་ངེས།དཔེར་ན།རང་རེ་གཡུང་དྲུང་བོན་གྱི་ལུགས་ལ་འདི་ཉིད་གཙོ་བོར་རྣམ་བརྒྱད་གར་མཆོད་ཀྱི་སྐབས་སུ་མཁའ་འགྲོའི་ཆ་རྒྱན་དང༌།གཤིན་འདུར་ཕུང་པོ་བསྲེག་སྦྱོང་སྐབས་སུ་བདེར་གཤེགས་རིགས་ལྔའི་ཆས་རྒྱན་གྱི་ཚུལ་དུ་གསོལ་གྱི་ཡོད།རྒྱུ་ནི་གདན་གཞི་འཐོབ་ཆེ་བའི་རས་དང༌།འདབ་མ་རྣམས་ནི་རིན་པོ་ཆེ་གསེར་དང་དངུལ་སོགས་གང་འགྲུབ་བྱ།དེའང་བརྡ་དོན་ནི།རིགས་ལྔ་ཞེས་འདབ་མའི་གུར་ཁྱིམ་ནང་དུ་ཕྱི་ལྟར་འབྱུང་བ་ལྔ་ལ་དབང་བསྒྱུར་བའི་དོན་དུ་ས་བོན་དཔའ་བོ་འབྲུ་ལྔ་དང༌།ནང་ལྟར་དུག་ལྔའི་ས་བོན་བཅོམ་པའི་དོན་དུ་ཡེ་ཤེས་ལྔ་ཡི་སྙིང་པོ་དང༌།གསང་བ་ལྟར་སྐུ་ལྔ་ལྷུན་ལ་རྫོགས་པའི་དོན་དུ་རིགས་ལྔ་ལྷ་ཡི་ཟུང་འཇུག་འབྲི་ལ།དེའང་དཔེར་ན།ཨཱོྃ་ཡཾ་རྃ་ཁཾ་སྲུྃ་དང༌།ཡང་ན་ཨ་ཨཱོྃ་ཧཱུྃ་རྃ་ཛ་གང་རུང་འབྲི་དགོས།མདོར་ན་རིགས་ལྔ་ལྷ་ཡི་བརྡ་རྟགས་ཡིན་པས་ན་དེ་ལྟར་བྱའོ།།ཞེས་འཁོད་པ་ལྟར་ཡིན་ལ་ད་དུང་བོན་ཞྭ་གཞན་ཡང་ཡོད་སྲིད་པ་ཡིན་སྟབས་དེ་ལུགས་རྗེས་སུ་རིམ་པར་ངོ་སྤྲོད་ཞུ་ཆོག།